Diari Oficial de la Generalitat Valenciana


Sumari del DOGV 4604, del 08-10-2003 (2003/10289)

DECRET 198/2003, de 3 d'octubre, del Consell de la Generalitat, pel qual s'establixen els criteris de selecció aplicables en els procediments d'autorització de noves Oficines de Farmàcia.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/10/03/198**

### Versions

 09/02/2011 - Actualitat  Text inicial: 09/10/2003 - 08/02/2011 

### Dades del document

Número de DOGV
:   4604

Data del DOGV
:   08-10-2003

Secció del DOGV
:   I. DISPOSICIONS GENERALS

Número del document
:   2003/10201


Data del document
:   03-10-2003

Organisme emissor
:   Conselleria de Sanitat

Tipus de document
:   Decret

Correcció d'errades

Anàlisi jurídica

 Descriptors 

:   * legislació
    * farmacologia
    * procediment administratiu
    * farmacèutic
    * legislació farmacèutica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 09.02.2011**

**Decret 198/2003, de 3 d'octubre, del Consell de la Generalitat, pel qual s'establixen els criteris de selecció aplicables en els procediments d'autorització de noves Oficines de Farmàcia.**

**[(DOCV núm. 4604 de 08.10.2003)](http://www.docv.gva.es/datos/2003/10/08/pdf/2003_10713.pdf) Ref. 4368/2003**

L'article 5 de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana, exigix una autorització administrativa prèvia per a la creació, obertura i funcionament, ampliació, modificació, trasllat o tancament, de les Oficines de Farmàcia, al mateix temps que atorga a la Conselleria de Sanitat la competència per al tràmit i resolució dels expedients que se'n deriven.

L'article 18 de la citada Llei 6/1998, recentment modificat per la Llei 5/2003, de 28 de febrer, de la Generalitat, fixa la necessitat d'establir un procediment administratiu específic per a l'autorització de noves Oficines de Farmàcia; i també establix que l'autorització es farà d'acord amb criteris de selecció que s'establiran reglamentàriament, que han de tindre en compte: l'experiència professional, preferentment en oficines de farmàcia de la Comunitat Valenciana, especialment en poblacions de menys de 800 habitants, la valoració mitjançant una prova escrita dels coneixements d'atenció sanitària i farmacèutica, el currículum acadèmic, la formació professional complementària, docència i investigació i el coneixement del valencià i el d'altres llengües de la Unió Europea. Tot aixó amb l'objectiu d'adequar el perfil dels farmacèutics que aspiren a obtindre l'autorització per a l'obertura d'una nova Oficina de Farmàcia, a un perfil ideal quant a l'experiència, formació i entorn sociosanitari en el qual exerciran l'activitat professional els farmacèutics seleccionats.

El Decret 149/2001, de 5 d'octubre, del Consell de la Generalitat, pel qual establix el procediment per a l'autorització de noves Oficines de Farmàcia, va complir el primer dels requeriments de la Llei 6/1998, de 22 de juny, i el va configurar en dos parts diferenciades: una primera el procediment per a l'autorització d'obertura de noves Oficines de Farmàcia própiament dita i un segon procediment per a l'adjudicació d'autoritzacions entre els farmacèutics que en sol·liciten.

La present norma desplega reglamentàriament els criteris de selecció que, sense ser requisits legalment exigibles per a ser titular d'una Oficina de Farmàcia oberta al públic, s'establixen a fi de seleccionar objectivament les sol·licituds que es formulen en el procediment d'adjudicació de les autoritzacions d'obertura de noves Oficines de Farmàcia previst en l'esmentat Decret 149/2001. L'especial transcendència de la matèria objecte de reglamentació, que desplega la Llei 6/1998, de 22 de juny, aconsella, seguint el criteri manifestat pel Consell Jurídic Consultiu de la Comunitat Valenciana, que s'adopte amb rang de decret del Consell de la Generalitat.

La disposició final primera de la Llei 6/1998, de 22 de juny, d'Ordenació Farmacèutica de la Comunitat Valenciana, autoritza el Consell de la Generalitat i la Conselleria de Sanitat per a dictar totes les disposicions que siguen necessàries per a desplegar-la i aplicar-la.

En atenció de totes estes consideracions, a proposta del conseller de Sanitat, conforme amb el Consell Jurídic de la Comunitat Valenciana i després de la deliberació del Consell de la Generalitat, en la reunió del dia 3 d'octubre de 2003,

DECRETE

**Article 1**

El present decret té per objecte establir els criteris de selecció, i la corresponent valoració, que s'aplicaran, en l'àmbit de la Comunitat Valenciana, en els procediments d'autorització de noves Oficines de Farmàcia regulats en el Decret 149/2001, de 5 d'octubre, del Consell de la Generalitat.

**Article 2**

A fi d'efectuar les corresponents valoracions dels mèrits i circumstàncies de selecció previstos en l'annex del present decret, s'han de respectar els criteris següents:

2.1 En el cas d'exercici com a farmacèutic regent, adjunt, substitut o en qualsevol altra activitat privada, els mèrits d'experiència professional s'acreditaran mitjançant el certificat expedit per l'INSS de la vida laboral en què conste la cotització a la Seguretat Social en Règim General o en Règim d'Autónoms, amb indicació dels dies de cotització, així com, si és procedent, el corresponent contracte de treball?

Únicament en els casos d'activitats professionals a les quals no s'impose o no s'haguera imposat en el passat als exercents la inscripció en el Règim General de Treballadors Autónoms, estos podran acreditar el seu exercici professional mitjançant la presentació de la llicència fiscal de l'activitat o impost d'activitats económiques, llicència municipal d'obertura o qualsevol altra prova documental de caràcter oficial o pública vàlida en dret.

2.2 Per als supósits de jornada no completa, es calcularà la part proporcional resultant. S'entén per jornada laboral completa la de 40 hores setmanals.

En el cas d'exercici professional en més d'una activitat professional, en tot cas compatibles entre si, només seran computables en la seua totalitat si el seu exercici simultani no va excedir la jornada laboral màxima de 40 hores setmanals. En cas contrari es computaran fins a eixe límit començant per la de major puntuació.

2.3 La suma total dels subapartats 1 y 2 de l'apartat I «Mèrits professionals» de l'anex d'aquest decret, exclosos els increments previstos en els subapartats 1.a.) y 1.b.), tindrà un màxim de 32 punts. ****[1]****

2.4 Per a valorar l'exercici professional, es computarà per mesos íntegres. En tot cas, es computarà com a mes cada període d'exercici professional igual a 30 dies, encara que estos s'hagen realitzat de forma discontínua. No es prorratejarà els dies restants.

2.5 No es computaran com a exercici professional els anys de formació com a farmacèutic resident en institucions sanitàries, en els casos en què es valore el Títol de Farmacèutic Especialista obtingut mitjançant la formació com a farmacèutic resident en institucions sanitàries.

2.6 L'increment de puntuació previst en l'apartat I “Mèrits Professionals” de l'annex del present decret únicament serà aplicable als anys en què l'exercici professional en Oficina de Farmàcia s'haja desenvolupat en municipi o entitats locals d'àmbit inferior al municipi de població igual o inferior a 800 habitants, i sempre que este s'haja produït en els últims 10 anys anteriors a la data de la convocatória. El nombre d'habitants a considerar serà el de cada u dels anys en què s'ha efectuat l'exercici professional que s'al·lega, per a aixó l'interessat haurà d'aportar certificat del padró municipal referit a 31 de desembre de l'any anterior.

2.7. La puntuació que s’obté en l′apartat III «Expedient Acadèmic» es regix pels criteris següents: ****[2]****

– La puntuació corresponent al subapartat 1 «Expedient Acadèmic» s′obté en dividir el total de punts pel nombre d′assignatures avaluades. Les qualificacions corresponents a Religió, Formació Política i Educació Física no s′avaluen, per aixó no han d’estar compreses en el divisor.

– En el cas dels estudis de llicenciatura per crèdits, la puntuació s′obté per mitjà de l′aplicació de l′expressió següent:

(1Ca + 2Cn + 3Ce + 4Cmh) / (Ca + Cn + Ce + Cmh) on els números 1, 2, 3 i 4 corresponen a les puntuacions assignades, respectivament, a les qualificacions d′aprovat, notable, excel·lent i matrícula d′honor. No es puntuarà l′excel·lent quan s′haja obtingut matrícula d′honor. Les notacions Ca, Cn, Ce i Cmh corresponen al nombre total de crèdits que, en la certificació acadèmica personal aportada per l′aspirant, estiguen adscrits a matèries troncals, obligatóries i optatives en què, respectivament, s′hagen obtingut les qualificacions d′aprovat, notable, excel·lent i matrícula d′honor. La puntuació resultant s′expressa amb els dos primers decimals obtinguts, i se’n rebutja la resta.

No es compta la puntuació corresponent al subapartat 2 «Estudis de Doctorat» quan es tinga el Grau de Doctor. Estos estudis es compten quan s′hagen fet sobre matèries d′interés sanitari o farmacèutic.

2.8 Els participants en el procés d'adjudicació poden fer voluntàriament una prova escrita sobre coneixements d'atenció sanitària i farmacèutica, així com de gestió aplicable a les Oficines de Farmàcia, que consistirà a contestar, en el temps màxim de tres hores, un qüestionari de 100 preguntes, amb quatre contestacions alternatives, de les quals només una serà correcta. Cada resposta vàlida es valora amb 0,25 punts, cada resposta errónia resta 0,06 punts. No es valoren les preguntes no contestades. La puntuació màxima que es pot obtindre en esta prova és de 25 punts.

La prova escrita s'incrementarà amb 10 preguntes de reserva perquè siguen utilitzades en l'orde d'aparició, si fóra necessari, per possibles impugnacions.

Les àrees de coneixement sobre les quals versarà esta prova escrita són les següents:

1. Ús Racional del Medicament i Atenció Farmacèutica.

2. Legislació Sanitària i Farmacèutica d'Aplicació en Oficina de Farmàcia a la Comu-nitat Valenciana.

3. Salut Pública a la Comunitat Valenciana.

4. Gestió Farmacèutica en les Oficines de Farmàcia.

La convocatória prevista en l'article 6 del Decret 149/2001, de 5 d'octubre, del Consell de la Generalitat, pel qual s'establix el procediment d'autorització de noves Oficines de Farmàcia, podrà contindre un temari més específic sobre eixes àrees de coneixement.

2.9 No es computarà com a mèrit l'experiència docent quan s'haja computat com a exercici professional, excepte en el cas de direcció de ?pràctiques tutelades.

2.10 El coneixement del valencià s'ha d'acreditar mitjançant un certificat emés per la Junta Qualificadora de Coneixements de Valencià. Únicament es valorarà el certificat de major grau de coneixement.

Els idiomes de la Unió Europea distints al corresponent a la nacionalitat del sol·licitant s'han d'acreditar mitjançant un certificat de l'Escola Oficial d'Idiomes, a raó de 0,1 punts per curs, fins a un màxim d'1 punt.

**Article 3**

3.1 En el cas que el sol·licitant siga un farmacèutic en la situació de desocupació que s'especifica en el punt 2 del present article, se li incrementarà en un 10% la puntuació obtinguda en l'apartat I Mèrits Professionals.

3.2 La situació de desocupació serà considerada sempre que es complisca el requisit de haver-se mantingut en esta situació almenys tres anys en els últims cinc anys, comptats fins al dia de publicació de la convocatória per a l'adjudicació de les noves Oficines de Farmàcia, en el Diari Oficial de la Generalitat Valenciana.

La situació de desocupació s'aplica tant a inscripcions de desocupació absoluta, sense cap tipus d'ocupació, com a inscripcions de desocupació per a la millora d'ocupació per exercici de treballs de categoria inferior al nivell de titulació de llicenciat universitari.

La situació de desocupació ha d'acreditar-se mitjançant un certificat expedit pels organismes oficials competents en matèria d'ocupació.

3.3. En el cas que el sol·licitant siga un farmacèutic amb minusvalidesa de grau igual o superior al 33 per cent, se li incrementarà en un 10% la puntuació obtinguda en l'apartat I ?Mèrits Professionals. Este increment és d'aplicació només en els casos en què la puntuació no s'haja obtingut com a propietari d'una oficina de farmàcia.

La minusvalidesa ha d'acreditar-se mitjançant un certificat emés per la Conselleria de Benestar Social, o órgans competents d'altres administracions públiques, que acredite la discapacitat.

**Article 4**

4.1 Els mèrits i circumstàncies valorables per a la selecció han de ser acreditats mitjançant certificats oficials dels organismes competents en cada cas, o mitjançant originals o fotocópies compulsades dels documents que acrediten els mèrits al·legats.

4.2 D'acord amb el que establix l'article 18 de la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana, les sol·licituds de participació en els procediments d'adjudicació d'oficines de farmàcia són, en tots els casos, individuals, sense perjuí que qualsevol farmacèutic que tinga els requisits establits puga accedir a la cotitularitat d'una oficina de farmàcia ja autoritzada. ****[3]****

4.3 En el cas que es produïra igualtat de puntuació total entre dos o més farmacèutics participants en el procés d'adjudicació, les autoritzacions es concediran al farmacèutic de major antiguitat en l'exercici de la professió successivament.

**Article 5**

5.1 Els mèrits computables en cada procediment d'adjudicació de les autoritzacions per a l'obertura d'una nova Oficina de Farmàcia són els obtinguts per cada participant fins a la data de la publicació, en el Diari Oficial de la Generalitat Valenciana, de la convocatória prevista en l'article 6 del Decret 149/2001, de 5 d'octubre, del Consell de la Generalitat.

5.2 L'obtenció d'una autorització per a l'obertura d'una nova Oficina de Farmàcia esgotarà els mèrits corresponents a l'apartat de Mèrits Professionals que tinguera cada participant fins a la data citada en el punt 1 del present article, de manera que en els successius procediments únicament podrà valorar-se l'experiència professional acumulada a partir d'eixa data.

**Article 6**

6.1 Els farmacèutics propietaris d'una Oficina de Farmàcia oberta al públic no poden accedir a una autorització per a l'obertura d'una nova Oficina de Farmàcia en el mateix municipi.

6.2 No poden participar en el procediment d'adjudicació els farmacèutics que, en la data de la publicació en el Diari Oficial de la Generalitat Valenciana, de la convocatória prevista en l'article 6 del Decret 149/2001, de 5 d'octubre, del Consell de la Generalitat, tinguen més de setanta anys.

DISPOSICIONS FINALS

**Primera**

Es faculta el conseller de Sanitat per a adoptar totes les mesures i disposicions que siguen necessàries per a l'execució del present decret.

**Segona**

El present decret entrarà en vigor l'endemà d'haver estat publicat en el Diari Oficial de la Generalitat Valenciana.

València, 3 d'octubre de 2003

El president de la Generalitat,

FRANCISCO CAMPS ORTIZ

El conseller de Sanitat,

VICENTE RAMBLA MOMPLET

ANNEX

Apartat I. Mèrits professionals ****[4]****

 

La puntuació màxima d’este apartat no pot superar els 40 punts

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Exercici com a farmacèutic titular, regent, substitut o adjunt en una oficina de farmàcia oberta al públic. | 0,3 punts per cada mes d’exercici | 32 punts |
| Quan l’exercici com a farmacèutic titular, regent, substitut o adjunt s’haja fet en una oficina de farmàcia oberta al públic en un municipi o entitat local d’àmbit inferior a municipi amb un nombre d’habitants igual o inferior a 800. | S’incrementa en un 25% la puntuació | 8 punts |
| 2. Exercici com a farmacèutic en qualsevol altra activitat. | 0,13 punts per mes complet d’exercici. | 27 punts |

Apartat II. Formació Professional Complementària ****[5]****

 

La puntuació màxima d’este apartat no por superar els 10 punts.

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Farmacèutic especialista | 2 punts | 2 punts |
| 2. Per cada títol o diploma que habilite per a l′exercici de funcions de caràcter sanitari | 1 punt | 2 punts |
| 3. Diplomat en Sanitat | 1 punt | 1 punt |
| 4. Cursos de perfeccionament en Atenció Sanitària | Per cada 10 hores: 0,05 punts | 4 punts |
| 5. Beques de formació o investigació | 0,05 punts per mes | 1 punt |

Apartat III. Expedient acadèmic

La puntuació màxima d’este apartat és de 10 punts.

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Expedient acadèmic | El total de punts resultants es dividirà pel nombre d'assignatures avaluades, arredonint coeficient al primer decimal.  Cada matrícula d'honor – 6 punts.  Cada excel·lent – 4,5 punts.  Cada notable – 3 punts.  Cada aprovat – 1,5 punts. | 6 punts |
| 2. Estudis de doctorat | Grau de llicenciatura – 1 punt.  Per la realització completa de tots els cursos de doctorat d'acord amb el sistema vigent amb anterioritat al RD 185/1985, de 23 de gener – 2 punts.  Per la realització del programa complet (crèdits i reconeixement de suficiència investigadora) d'acord amb el RD 185/1985, de 23 de gener, o, si és el cas, amb el RD 778/1998, de 30 d'abril – 2 punts. | 2 punts |
| 3. Grau de doctor | Apte “cum laude” – 4 punts  Apte, excel·lent, notable, aprovat – 3 punts. | 4 punts |

Apartat IV. Prova escrita

La puntuació màxima d’este apartat és de 25 punts.

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Prova escrita de valoració de coneixements sanitari farmacèutics i de Salut Pública | Test de 100 preguntes a 0,25 punts per resposta correcta | 25 punts |

Apartat V. Docència i Investigació

La puntuació màxima d’este apartat és de 5 punts.

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Experiència docent | Per la direcció de pràctiques tutelades – 0,05 punts per mes.  Per la participació com a professor en matèries d'interés sanitari o farmacèutic, en cursos organitzats per entitats acreditades  Fins a 25 hores – 0,15 punts  Des de 25 fins a 50 hores – 0,25 punts  Des de 50 fins a 100 hores – 0,50 punts  Des de 100 fins a 200 hores – 0,75 punts  Des de 200 fins a 300 hores – 1 punt  Des de 300 fins a 400 hores – 1,25 punts  Per cada 100 hores de més – 0,25 punts | 2 punts |
| 2. Publicacions i ponències | Per llibres publicats o per treballs científics d'interés sanitari o farmacèutic, publicats en revistes especialitzades  0,5 punts si és autor  0,2 punts si és col·laborador  Per articles publicats i aportacions a reunions científiques, d'interés sanitar o farmacèutic:  0,1 punt per cada un. | 2 punts |
| 3. Per participació en programes experimentals, d'assistència tècnica o projectes d'investigació de les distintes administracions públiques o privades degudament autoritzats. | 0,025 per mes | 1 punt |

Apartat VI. Coneixement de valencià i d’altres idiomes de la Unió Europea.

La puntuació màxima d’este apartat és de 5 punts.

|  |  |  |
| --- | --- | --- |
| *Mèrit* | *Puntuació* | *Màxim* |
| 1. Per coneixement del valencià. | Coneixement de grau oral: 0,5 punts  Coneixement de grau elemental: 1 punt  Coneixement de grau mitjà: 2 punts  Coneixement de grau superior: 4 punts | 4 punts |
| 2. Per coneixement d'idiomes de països pertanyents a la Unió Europea. | Per idiomes diferents al de la nacionalitat del sol·licitant. | 1 punt |

---

****[1]****Article 2.3: corregit per la **[Correcció d'errades del Decret 198/2003](http://www.docv.gva.es/index.php?id=26&sig=5407/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5407/2003)**, de 3 d'octubre, del Consell de la Generalitat Valenciana, pel qual s'establixen els criteris de selecció aplicables en els procediments d'autorització de noves oficines de farmàcia. (DOCV núm. 4650 de 15.12.2003) Ref. Base de dades 5407/2003.

****[2]****Apartat 7 de l'article 2: modificat pel **[Decret 45/2010, de 12 de març, del Consell](http://www.docv.gva.es/index.php?id=26&sig=002994/2010&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D45%26ANYO_DISPOSICION%3D2010)**, de modificació del Decret 198/2003, de 3 d'octubre, pel qual establix els criteris de selecció que s'apliquen en els procediments d'autorització de noves oficines de farmàcia. (DOCV núm. 6227 de 16.03.2010) Ref. Base de dades 002994/2010.

****[3]****Apartat 2 de l'article 4: modificat pel **[Decret 45/2010, de 12 de març, del Consell](http://www.docv.gva.es/index.php?id=26&sig=002994/2010&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D45%26ANYO_DISPOSICION%3D2010)**.

****[4]****Apartat I de l'Annex modificat pel **[Decret 8/2011, de 4 de febrer, del Consell](http://www.docv.gva.es/index.php?id=26&sig=001559/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D8%26ANYO_DISPOSICION%3D2011)**, de modificació del Decret 198/2003, de 3 d'octubre, pel qual establix els criteris de selecció que s'apliquen en els procediments d'autorització de noves oficines de farmàcia.(DOCV núm. 6455 de 08.02.2011) Ref. Base de dades 001559/2011.

****[5]****Apartat II de l'Annex modificat pel **[Decret 45/2010, de 12 de març, del Consell](http://www.docv.gva.es/index.php?id=26&sig=002994/2010&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D45%26ANYO_DISPOSICION%3D2010)**.


Còpia Permalink ELI